Poštovani organizatori i cijenjeni učesnici konferencije,

*Vladavina prava: mnogo izazova – malo rezultata.* Tema za diskusiju ili konačni sud? Politička ocjena ili pravno vrednovanje? Hronični problem ili akutna situacija? Objektivna stvarnost ili subjektivna percepcija? Odgovori na ova pitanja mogu biti različiti, zavisno od namjere posmatrača, ugla posmatranja, instrumenta mjerenja i konteksta monitoringa.

Da krenem od posljednjeg. Naslov današnje konferencije nalaže nam da pitanje vladavine prava sagledamo u prostornom kontekstu našeg regiona, političkom kontekstu evropskih integracija i naravno ekonomskom, sa aspekta finansijske i ekonomske krize. U ovom trostrukom okviru, pred nama je slika Zapadnog Balkana koja se mijenja: reljef se smiruje a evropska perspektiva otvara, iako kriza djelimično zamagljuje pogled u budućnost i otežava hod na evropskom putu.

Kada smo kod instrumenata mjerenja, imajući u vidu blisku prošlost našeg regiona, odnosno sve traume i iskušenja tragične rekonfiguracije ex-jugoslovenskih prostora, možemo reći da se isti aršini u mjerenju napretka u oblasti vladavine prava ne mogu primijeniti na Zapadni Balkan jednako kao na zemlje razvijene demokratije, trajnog mira i prosperiteta.

Kada je, pak, riječ o namjeri posmatrača i uglu posmatranja, jedna narodna mudrost kaže da svako vidi ono što želi da vidi.

Uz rizik da budem subjektivan, ipak mi je zadovoljstvo da, u svojstvu ministra pravde iznesem svoj pogled na trenutno stanje stvari kada je riječ o vladavini prava u Regionu, kao i doprinosu koji Crna Gora može dati i daje njenom unaprjeđenju.

Zapadni Balkan juče i Zapadni Balkan danas - nijesu isti politički entitet. Nije bilo tako davno kada su u nekim djelovima našeg regiona, tokom raspada bivše Jugoslavije, masovno kršena osnovna ljudska prava, kao što su pravo na život, imovinu, pravo na postojanje. To je iskustvo iz kojeg moramo izvući pouku kao Evropa iz sredine prošlog vijeka, ako želimo biti dio Evrope 21. stoljeća. A želimo. Evropska perspektiva regiona je zajednički cilj svih država Zapadnog Balkana, negdje uz veću, negdje uz manju društvenu podršku i svijest o važnosti ovog procesa. U Crnoj Gori, evropske integracije kao spoljno-politički cilj, uživaju opšti konsenzus. Ona se ne ogleda samo u deklarativnoj podršci ulasku Crne Gore u EU zbog benefita koje to članstvo donosi, već i u spremnosti da mijenjamo naše društvo i reformišemo institucije, odnosno nastavimo da gradimo državu po evropskom projektu.

Ako postoji oblast u kojoj bi se moglo reći da evropske i evroatlantske integracije predstavljaju jedan, nedjeljiv proces, onda je to oblast vladavine prava. Vladavine prava, kao skupa svih elemenata koji čine njenu definiciju, ali i vladavine prava, kao nešto što je veće od prostog zbira svojih činilaca. U prvom smislu, Crna Gora jeste država vladavine prava: ima demokratsku vlast ograničenu Ustavom i međunarodnim instrumentima, zakone sa odgovarajućim demokratskim svojstvima, kao i institucionalna i procesna jemstva slobode, od kojih su najvažnije – podjela vlasti i nezavisno sudstvo, kako u institucionalnom, tako i u personalnom smislu. To je naša realnost. Međutim, vladavina prava je, danas za sve pitanje razvoja i napretka. Vladavina prava, kao skup standarda čije nam ostvarenje predstavlja zadatak, koji proizilazi iz evropske i evroatlantske agende. Skup zadataka, koji staju u dvije riječi: *jačanje* i *unaprjeđenje*. To podrazumijeva, između ostalog, i jačanje i unaprjeđenje normativnog okvira za regionalnu i međunarodnu saradnju u oblasti pravde i unutrašnjih poslova, a u skladu sa evropskim standardima. Ne treba izgubiti iz vida da ti standardi nemaju objektivan i statičan, već inter-subjektivan i dinamičan karakter. Konkretno, kada govorimo o kriterijumima za članstvo u Evropskoj uniji, svjedoci smo da njena pravna tekovina nije data jednom za svagda, već se mijenja iz dana u dan. To znači da država, i nakon ulaska u Evropsku uniju, mora unapređivati svoj sistem vladavine prava. Dokaz ovome je i novi pregovarački pristup Evropske komisije u poglavljima 23 i 24 nazvan “Strogo i pošteno”, koji se prvi put primjenjuje u pregovorima sa Crnom Gorom, ali i unutar Evropske unije, kada je riječ o materiji pravosuđa i osnovnih prava, odnosno pravde, slobode i bezbjednosti.

Država koja ne unapređuje sopstveni sistem vladavine prava, ne može dati doprinos na regionalnom i međunarodnim planu. Crna Gora je posvećena i jednom i drugom. Nije suvišno podsjetiti da je naša zemlja još 2009. godine inicirala izradu regionalnog mehanizma za saradnju u krivičnim stvarima, koji se danas ogleda u nacrtu regionalnog naloga za hapšenje, po ugledu na Evropski nalog za hapšenje. Nije na odmet pomenuti ni zaključenje bilateralnih ugovora sa Hrvatskom, Srbijom, Makedonijom, Bosnom i Hercegovinom, i nadam se uskoro sa Kosovom i Italijom, o ekstradiciji sopstvenih državljana. Zar je mali napredak to što su navedeni ugovori rezultirali destabilizacijom cijelih kriminalnih mreža na Zapadnom Balkanu.

Danas možemo konstatovati da kao rezultat regionalne i šire policijske, tužilačke i pravosudne saradnje imamo značajna hapšenja i suđenja moćnim kriminalnim organizacijama, njihovim saradnicima i vođama, značajnu zapljenu imovine koja predstavlja najsnažniji udarac njihovoj moći i sposobnosti za širenje kriminalnih poslova.

Danas je ozbiljan ograničavajući faktor na planu jačanja vladavine prava i uopšte evropskih integracija Regiona ekonomska i finansijska kriza. Ona dovodi do pojačane opasnosti od organizovanog kriminala i korupcije, kao najvećih prijetnji demokratskim sistemima i ljudskim pravima. Ne treba zanemariti ni terorizam, koji je organski povezan sa dva prethodno pomenuta fenomena.

Ipak, vjerujem da će zemlje Zapadnog Balkana odoljeti ovim iskušenjima i da će, uz regionalnu saradnju u svim oblastima, a posebno na planu vladavine prava, uspjeti da postignu one standarde koji ih kvalifikuju za članstvo u porodici evropskih naroda.

Pri samom kraju, dozvolite mi da odgovorim na pitanja sa početka mog izlaganja: iz mog ugla, *Vladavina prava: mnogo izazova – malo rezultata* više je tema za raspravu, diskusiju nego konačan sud, više politička ocjena nego pravno vrednovanje, više akutna situacija nego hronični problem i više subjektivna percepcija nego objaktivna stvarnost.

Za sam kraj, želim da saopštim ono što ponekad zaboravljamo: jačanje vladavine prava, kao generalni cilj sa svim pod-ciljevima, ne proizilazi samo iz naših glavnih spoljno-političkih prioriteta – članstva u EU i NATO, već je riječ o našim unutrašnje-političkim prioritetima, iz kojih proizilaze nacionalne politike usmjerene na poboljšanje životnog standarda, ljudskih prava i uopšte bolji život svih građana i generacija koje dolaze.

Za nas je ili za mene je vladavina prava naša politička odnosno crnogorska investicija u budućnost i investicija Crne Gore u budućnost Zapadnog Balkana.

Zahvaljujem se na pažnji.